সোমবার মেক্সিকোর বিরুদ্ধে সাইড-লাইনের ধারে মাটিতে পড়া থাকা নেমার দ্য স্যান্টোস সিলভা জুনিয়রের পায়ের ওপর মেক্সিকোর ফুটবলার মিগুয়েল লাউন দাঁড়িয়েছিলেন বলে অভিযোগ। তাতেই নেমারের ছটফটানির দৃশ্য নিয়ে উত্তাল ফুটবল বিশ্ব।
ফুটবলপ্রেমীদের বিদ্রুপ তো রয়েছে। তার সঙ্গে রয়েছে প্রাক্তন তারকাদেরও ব্যঙ্গাত্মক মন্তব্য। যেমন গ্যারি লিনেকার টুইটারে লিখেছেন, ‘অপ্টা স্ট্যাট থেকে দেখা গিয়েছে বিশ্বকাপে এখনও পর্যন্ত নেমারের ব্যথা সবচেয়ে কম লেগেছে’! সোশ্যাল মিডিয়ায় লেখা হয়েছে, ‘নেমার ভাল ফুটবলার। কিন্তু তার চেয়েও বড় অভিনেতা!’ ইংল্যান্ডের প্রাক্তন বিশ্বকাপার অ্যালান শিয়েরারও আক্রমণাত্মক নেমারের প্লে-অ্যাক্টিং নিয়ে। বলেছেন, ‘‘ফুটবলার নেমার সম্পর্কে আমার কোনও অভিযোগ নেই। অসাধারণ স্ট্রাইকার। কিন্তু ওর অভিনয়টা খুব হতাশজনক।’’ মেক্সিকোর কোচ খুয়ান কার্লোস ওসোরিও পর্যন্ত সোমবার ম্যাচের পর অভিয়োগ করে বলেছেন, ‘‘নেমারের এই অভিনয় ফুটবলের কাছে ভাল বিজ্ঞাপন নয়।’’ ওসোরিও’র আরও অভিযোগ, ‘‘একজন ফুটবলার ‘অভিনয়’ করে সময় নষ্ট করল আর রেফারি তার পাশে দাঁড়াল। নেমারের জন্যই অনেক সময় নষ্ট হল। এটা ফুটবলের খুব খারাপ বিজ্ঞাপন।’’
নেমার কিন্তু সমস্ত অভিযোগ উড়িয়ে ব্রাজিলের এক টিভি চ্যানেলকে বলেছেন, ‘‘আমার পায়ের ওপর ও দাঁড়িয়ে পড়েছিল। তাতেই যন্ত্রণা হচ্ছিল। এটা এমন এক জিনিস যা নিয়ন্ত্রণ করা যায় না। তাই আমাকে নিয়ে যা সমালোচনা হচ্ছে তাতে কিছু আসে যায় না।’’ জানিয়েছেন তিনি খুশি নিজের খেলার উন্নতি দেখে। বলেছেন, ‘‘গ্রুপ লিগের তুলনায় আমি ক্রমশ উন্নতি করছি। মেক্সিকো ম্যাচে নিজের খেলায় সন্তুষ্ট। বেলজিয়ামের বিরুদ্ধে আরও ভাল খেলাই আমার লক্ষ্য।’’